
Anginex és anginex foldamer, avagy hogyan gátoljuk a tumor növekedést a galektin-1-en keresztül?

A szilárd tumorok növekedésük során serkentik az új erek kialakulását, az angiogenezist, melynek gátlása a rákterápiában ígéretes irányvonal. Ilyen módszerek kidolgozásakor az érképződésben szerepet játszó bioaktív fehérjéket veszik célba. A galektin-1 (Gal-1), egy endogén lektin, is jelentős szereppel bír az angiogenezis folyamatában, mivel támogatja az endotél sejtek aktiválódását, osztódását és migrációját. Ehhez Kevin H Mayo amerikai kutató által közölt szintetikus oligopeptidet, az anginexet használtuk kiinduló pontként, mely a Gal-1-en keresztül akadályozza meg az új erek képződését és így gátolja a tumornövekedést.
Saját kísérleteinkben kimutattuk, hogy az anginex, feltehetően β-redő struktúrája miatt, oldott formában nagymértékben aggregálódik, és in vivo féléletideje rövid, ezért olyan anginex analógok (β-redőben meghatározott aminosavak β-amiosavakkal helyettesítve) és mimetikumok (az anginex felületi töltését mimikálja, csak β-amiosavakból épül fel) kifejlesztését folytatjuk, melyek megtartják az anginex funkcionális tulajdonságait viszont a kedvezőtleneket nem. A következőkben az anginexszel, az analógokkal, valamint az anginex mimetikummal (AnxF) végzett biológiai kísérleteket mutatjuk be.
A molekulák sejtosztódásra gyakorolt hatását két egér eredetű sejtvonalon, a H5V szívkapilláris endotél és a bEnd.3 agyi endotél sejteken vizsgáltuk. A H5V sejtek osztódása nem változott sem az anginex sem a mimetikum jelenlétében. Ezzel szemben a bEnd.3 sejtek erős proliferáció gátlással válaszoltak az előbb említett molekulákra és az analógokra is.
A továbbiakban a foldamerrel végzett vizsgálatokat kiterjesztettük fiziológiás sejtekre, valamint tumor sejtvonalakra is. Eredményeink alapján az AnxF nagyon eltérő hatást fejt ki a különböző sejtvonalakra: a 4T1 emlőkarcinóma sejteket kisebb koncentrációban is erősen gátolta, míg humán melanóma sejtvonalakon nagyobb koncentrációnál mutatott hasonló hatást. A perifériás aktivált T-limfociták nem voltak érzékenyek a foldamer jelenlétére.
Eredményeink alapján az anginex analógok és a foldamer ígéretes tumor terápiás szerek lehetnek a tumor sejt növekedés és tumor vaszkularizáció gátlásban betöltött szerepük következtében.



